U-I-110/98
Natisni
Opravilna št.:
U-I-110/98
Datum odločitve:
30. 11. 2000
Objavljeno:
OdlUS IX, 284
ECLI:
ECLI:SI:USRS:2000:U.I.110.98
Akt:
Zakon o prevozih v cestnem prometu (Uradni list RS, št. 72/94, 18/95 - popr. in 54/96) (ZPCP), 8. al. 2. tč. 2. odst. 4. čl., 3. odst. 4. čl. in 2., odst. 31. čl.
Izrek:
Postopek za preizkus pobude za začetek postopka za oceno ustavnosti osme alinee 2. točke drugega odstavka 4. člena, tretjega odstavka 4. člena in drugega odstavka 31. člena Zakona o prevozih v cestnem prometu (Uradni list RS, št. 72/94, 18/95 - popr. in 54/96) se ustavi.
Evidenčni stavek:
Ker pobudnik na poziv Ustavnega sodišča ni odgovoril, je Ustavno sodišče postopek ustavilo.
Geslo:
Ustavno sodišče, presoja predpisa, ki je med postopkom prenehal veljati.
Cestni promet, prevozi v cestnem prometu.
Cestni promet, prevozi, licenca za opravljanje prevozov.
Pravna podlaga:
Zakon o Ustavnem sodišču (ZUstS), 2. odst. 24., 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jusuf Starčevič, Pragarsko
Datum vloge:
24. 3. 1998
Vrsta odločitve:
sklep
Vrsta rešitve:
ustavitev
Dokument:
US20489
Dokument v PDF obliki:
U-I-110-98.pdf
118 KB
Prenesite datoteko
U-I-110/98-10
30. 11. 2000
S K L E P
Ustavno sodišče je v postopku za preizkus pobude Jusufa Starčeviča iz Pragerskega na seji dne 30. novembra 2000
s k l e n i l o:
Postopek za preizkus pobude za začetek postopka za oceno ustavnosti osme alinee 2. točke drugega odstavka 4. člena, tretjega odstavka 4. člena in drugega odstavka 31. člena Zakona o prevozih v cestnem prometu (Uradni list RS, št. 72/94, 18/95 - popr. in 54/96) se ustavi.
O b r a z l o ž i t e v
1. Iz pobudi priloženih listin izhaja, da se pobudnik ukvarja s kmetijsko dejavnostjo, da ima končano šolo za poklicne voznike motornih vozil ter vozniško dovoljenje za kategorije vozil od B do H. Glede na določbe Zakona o prevozih v cestnem prometu (v nadaljevanju: ZPCP) pa z lastnim tovornjakom, nosilnosti 4 500 kg, prevoza kmetijskih izdelkov in materiala za lastne potrebe ne more opravljati brez licence. Zato meni, da so v izreku navedene določbe, ki pri normiranju prevoza stvari za lastne potrebe ne določajo, da za prevoze takšne vrste, kot jih opravlja sam, ni potrebna licenca, v neskladju z načelom enakosti pred zakonom (drugi odstavek 14. člena Ustave) in svobodo dela (prvi odstavek 49. člena Ustave). To utemeljuje z dejstvom, da lahko ljudje različnih poklicev posamezna dela za lastne potrebe opravljajo brez posebnih licenc.
2. Sekretariat Državnega zbora za zakonodajo in pravne zadeve je v postopku zbiranja podatkov in pojasnil, potrebnih za odločitev, ali naj Ustavno sodišče začne postopek, navedel, da lahko licenco, potrebno tudi za prevoz stvari za lastne potrebe, ob enakih pogojih pridobi vsakdo, ki izpolnjuje minimalne predpisane pogoje in znanja, s katerimi se zagotavlja zadovoljiva stopnja reda in varnosti v cestnem prometu. Zato je mnenja, da je pobuda neutemeljena.
3. Obrtna zbornica Slovenije, ki fizičnim osebam izdaja licence za opravljanje prevozov, pa je pojasnila, da je licenco pridobilo tudi nekaj deset kmetov.
4. Med postopkom pred Ustavnim sodiščem je bil tretji odstavek 4. člena ZPCP spremenjen, drugi odstavek 31. člena ZPCP pa je prenehal veljati (2. in 7. člen Zakona o spremembah in dopolnitvah Zakona o prevozih v cestnem prometu, Uradni list RS, št. 48/98 - ZPCP-B). Glede na to in glede na čas, ki je potekel od vložitve pobude, je Ustavno sodišče pobudnika pozvalo, naj izkaže, ali izpodbijani predpis še vedno posega v njegove pravice, pravne interese oziroma pravni položaj (drugi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju: ZUstS), tako da pojasni ali prevoz stvari za lastne potrebe še vedno opravlja s takšnim vozilom, da bi moral pridobiti licenco oziroma ali je morebiti že pridobil licenco.
Pri tem je Ustavno sodišče pobudnika še opozorilo, da se lahko na podlagi tretjega odstavka 28. člena ZUstS postopek za preizkus pobude ustavi, če v roku, ki mu je bil določen, ne bo posredoval podatkov, potrebnih za nadaljevanje postopka.
5. Ker pobudnik na poziv Ustavnega sodišča ni odgovoril, je Ustavno sodišče postopek ustavilo.
6. Ustavno sodišče je sprejelo ta sklep na podlagi tretjega odstavka 28. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen